На красавік у асноўным прыпадаюць два феналагічныя падсезоны. Першы – ранняя вясна ці снегараставанне: ад першых праталін да руху соку і набухання пупышак дрэў. Доўжыцца з 28 сакавіка па 14 красавіка. У гэты час мацней цурчаць ручаі, на вадаёмах нарэшце трэскаецца і ламаецца лёд і з шумам імкне па цячэнні. Вады прыбывае ўсё больш і больш – наступае красавіцкае разводдзе. Рэчкі ператвараюцца ў мнагаводныя, буйныя, шумлівыя рэкі. Лёд крануўся, і надышла паводка, якая суправаджаецца крыгаходам. Рэкі выходзяць з берагоў і затапляюць нізіны. Вада залівае лугі і паплавы, паступова праграваецца сонцам. Касякі рыб выплываюць на заліўныя лугі, дзе вада чысцейшая і цяплейшая. Неўзабаве пачынаецца нераставанне.